1. Sissejuhatus

Euroopa Parlamendi ja nõukogu 11. mai 2016. aasta direktiivi (EL) 2016/798 (raudteeohutuse kohta) artikli 6 lõikega 6 ja artikli 7 lõikega 6 antakse komisjonile viieks aastaks alates 15. juunist 2016 õigus võtta kooskõlas artiklis 27 sätestatud tingimustega vastu delegeeritud õigusakte ning volituste kehtivus pikeneb automaatselt sama ajavahemiku võrra.

COVID-19 puhangu põhjustatud erakorralise ja ettenägematu olukorra tõttu anti Euroopa Parlamendi ja nõukogu 25. mai 2020. aasta direktiiviga (EL) 2020/700, millega muudetakse direktiive (EL) 2016/797 ja (EL) 2016/798 ülevõtmisperioodi pikendamise osas, ELi liikmesriikidele lisaaega direktiivi (EL) 2016/798 ülevõtmise lõpuleviimiseks. Selle muutmisdirektiiviga lisati direktiivi (EL) 2016/798 kaks uut sätet – artiklid 6a ja 27a.

Direktiivi (EL) 2016/798 artikli 6a kohaselt on komisjonil õigus viia direktiivi (EL) 2016/798 artikli 6 lõike 6 alusel vastu võetud delegeeritud õigusaktide kohaldamise kuupäevad vastavusse pikendatud ülevõtmise tähtajaga (tähtajaline delegeerimine). Selliste õigusaktide vastuvõtmise õigus on komisjonil 28. maist 2020 kuni 31. oktoobrini 2020. Direktiivi (EL) 2016/798 artiklis 27a on sätestatud kiirmenetlus kõnealuste õigusaktide vastuvõtmiseks.

Käesolevas aruandes käsitletakse eespool kirjeldatud delegeeritud volitusi ja loetletakse komisjoni poolt nende rakendamisel vastu võetud õigusaktid

2. Aruande õiguslik alus

Direktiivi (EL) 2016/798 artikli 27 lõike 2 kohaselt pidi komisjon esitama delegeeritud volituste kohta aruande 15. septembriks 2020.

Kuid nagu eespool selgitatud, võeti COVID-19 puhangu tõttu meetmed komisjoni delegeeritud volituste laiendamiseks. Kuigi käesolev aruanne esitati hilinenult, on see põhjalikum, kuna selles käsitletakse kõigi delegeeritud volituste kasutamist.

3. Delegeeritud volituste rakendamine

Järgmises tabelis on esitatud asjakohased volitused:

Volitused, mis tulenevad

direktiivist (EL) 2016/798 Delegeeritud õigusaktide vastuvõtmise volituse kirjeldus Artikli 6 lõige 6 koostoimes artikli 6 lõikega 1 Komisjonil on õigus võtta kooskõlas artikliga 27 vastu delegeeritud õigusakte, mis käsitlevad ühiste ohutusmeetodite sisu järgmistes valdkondades: ·riskihindamise meetodid; ·kooskõlas artiklitega 10 ja 12 välja antud ohutustunnistuste ja ohutuslubade vastavushindamise meetodid; ·riiklike ohutusasutuste kohaldatavad järelevalvemeetodid ning raudteeveo-ettevõtjate, taristuettevõtjate ja hoolduse eest vastutavate ettevõtjate kohaldatavad jälgimismeetodid; ·ohutustaseme ja raudteeveo-ettevõtja ohutustaseme hindamise meetodid siseriiklikul ja liidu tasandil; ·ohutuseesmärkide saavutamise hindamise meetodid siseriiklikul ja liidu tasandil ning ·mis tahes muud meetodid, mis hõlmavad ohutusjuhtimise süsteemi protsessi ja mida on liidu tasandil vaja ühtlustada. Artikkel 6 a (28. mai 2020 kuni 31. oktoober 2020) Ühiste ohutusmeetodite vastavusse viimine läbivaadatud direktiivi (EL) 2016/798 ülevõtmise tähtaegadega. Komisjonil on õigus võtta kooskõlas artikliga 27 vastu delegeeritud õigusakte, et viia artikli 6 lõike 6 alusel vastu võetud delegeeritud õigusaktide kohaldamise kuupäevad vastavusse artikli 33 lõikes 2a sätestatud ülevõtmise tähtajaga. Käesoleva artikli alusel vastu võetud delegeeritud õigusaktide suhtes kohaldatakse artiklis 27a sätestatud menetlust. Artikli 7 lõige 6 koostoimes artikli 7 lõikega 1 Komisjonil on õigus võtta kooskõlas artikliga 27 vastu delegeeritud õigusakte ühiste ohutuseesmärkide sisu kohta, eelkõige seoses järgmisega: ·individuaalsed riskid seoses reisijate, personali (sealhulgas töötajate või alltöövõtjate), raudteeületuskohtade kasutajate ja teistega ning, ilma et see piiraks kehtivate siseriiklike ja rahvusvaheliste vastutusega seotud eeskirjade kohaldamist, individuaalsed riskid, mis on seotud isikute lubamatu viibimisega raudteerajatiste territooriumil; ·ühiskondlikud riskid.

Komisjon on kasutanud talle direktiivi (EL) 2016/798 artikli 6 lõikega 6 antud volitusi, võttes vastu:

a)komisjoni 16. veebruari 2018. aasta delegeeritud määruse (EL) 2018/761, millega kehtestatakse ühised ohutusmeetodid riiklike ohutusasutuste poolt pärast Euroopa Parlamendi ja nõukogu direktiivi (EL) 2016/798 kohase ühtse ohutustunnistuse või ohutusloa väljaandmist tehtavaks järelevalveks ning tunnistatakse kehtetuks komisjoni määrus , ning

b)komisjoni 8. märtsi 2018. aasta määruse (EL) 2018/762, millega kehtestatakse Euroopa Parlamendi ja nõukogu direktiivi (EL) 2016/798 kohastele ohutusjuhtimissüsteemi nõuetele vastavad ühised ohutusmeetodid ning tunnistatakse kehtetuks komisjoni määrused (EL) nr 1158/2010 ja (EL) nr 1169/2010.

Kõnealustes delegeeritud määrustes on sätestatud ühtsed meetodid, mis tuleks lõimida ühistesse ohutusmeetoditesse, et tagada ja parandada ohutust riiklike ohutusasutuste teostatava järelevalve ja ohutusjuhtimise süsteemi nõuete kehtestamise kaudu. Seda tehakse, võimaldades samas hõlbustada, täiustada ja arendada raudteeveoteenuseid liidu piires ja kolmandate riikidega, ning see aitab lõpule viia ühtse Euroopa raudteepiirkonna loomise ja siseturu järkjärgulise väljakujundamise.

Komisjon on talle direktiivi (EL) 2016/798 artikliga 6a antud volitusi kasutanud, võttes vastu komisjoni 12. juuni 2020. aasta delegeeritud määruse (EL) 2020/782, millega muudetakse delegeeritud määrusi (EL) 2018/761 ja (EL) 2018/762 nende kohaldamise kuupäevade osas seoses Euroopa Parlamendi ja nõukogu direktiivi (EL) 2016/798 ülevõtmise tähtaja pikendamisega.

Selle delegeeritud määrusega anti liikmesriikidele võimalus pikendada komisjoni delegeeritud määruste (EL) 2018/761 ja (EL) 2018/762 teatavate sätete kohaldamise tähtaega COVID-19 puhangu erakorraliste asjaolude tõttu.